
Nr. 12358 din 16.11.2022



REFERAT DE APROBARE
pentru proiectul de hotărâre privind aprobarea aderării Municipiului Marghita la ASOCIAȚIA GALMUNTELE ȘES JUDEȚUL BIHOR pentru perioada de programare PNDR/PNS 2023-2027



		Proiectul inițiat are ca obiect aderarea MUNICIPIULUI MARGHITA la Grupul de Acțiune LocalăMUNTELE ȘES JUDEȚUL BIHOR în vederea demarării și implementării proiectelor finanțate prin PNDR/PNS 2023 – 2027.
	Această aderare se face în conformitate cu prevederile Ordonanţei Guvernului nr.26/2000 cu privire la asociaţii şi fundaţii cu modificările şi completările ulterioare. Prin reglementările legislative se stabilește implementarea axei LEADER în România, respectiv prin Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și prin Regulamentul delegat (UE) nr. 807/2014 al Comisiei din 11 martie 2014 de completare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de introducere a unor dispoziții tranzitorii. 
	Obiectivul general al LEADER îl constituie demararea şi funcţionarea iniţiativelor de interes local, utilizând abordarea „de jos în sus” prin implicarea actorilor locali în dezvoltarea propriilor teritorii.
		Abordarea LEADER “de jos în sus” reprezintă o modalitate ce permite actorilor locali organizarea în scopul de a determina nevoile zonei din care provin şi de a contribui la dezvoltarea teritoritorială din punct de vedere economic, demografic, educaţional, cultural etc., prin intermediul unei strategii de dezvoltare elaborată şi implementată local.
		Acţiunile finanţate prin abordarea LEADER presupun acţiuni integrate, coerente, ce conduc la diversificarea şi dezvoltarea economiei rurale în folosul comunităţilor.
	Grupurile de Acţiune Locală sunt entităţi ce reprezintă parteneriate publice – private, constituite din reprezentanţi ai sectorului public, privat şi civil, desemnaţi dintr-un teritoriu rural omogen, care vor trebui să îndeplinească o serie de cerinţe privind componenţa, teritoriul acoperit şi care vor implementa o strategie integrată pentru dezvoltarea teritoriului.
Aderarea Municipiului Marghita la GAL Muntele Șes Judetul Bihor constituie o oportunitate pentru accesarea acelor tipuri de proiecte care nu se încadrează în măsurile generale lansate la nivel național, dar, în special, o oportunitate pentru beneficiarii privați de a obține finanțări nerambursabile pentru dezvoltarea afacerilor proprii având în vedere că accesarea finanțării prin GAL poate fi realizată doar de entitățile publice și private din teritoriul GAL, ceea ce face ca accesul la finanțări să fie mai ușor si cu o concurență mult mai mică decât în cazul accesării de finanțări la nivel național.
		Față de cele de mai sus propun spre aprobare proiectul de hotărâre cu privire la aderarea MUNICIPIULUI MARGHITAla GRUPUL DE ACȚIUNE LOCALĂ MUNTELE ȘES JUDEȚUL BIHOR.



PRIMAR,

